Návrh ROZHODNUTIE RADY o pozícii, ktorá sa má prijať v mene Európskej únie v Spoločnom výbore EHP, pokiaľ ide o zmenu protokolu 31 k Dohode o EHP o spolupráci v špecifických oblastiach mimo štyroch slobôd (Satelitná navigácia) /* COM/2014/0526 final - 2014/0244 (NLE) */





DÔVODOVÁ SPRÁVA 1. KONTEXT NÁVRHU S cieľom zabezpečiť potrebnú právnu istotu a homogénnosť vnútorného trhu má Spoločný výbor EHP začleniť všetky príslušné právne predpisy EÚ čo najskôr po ich prijatí do Dohody o EHP. V článku 78 Dohody o EHP sa stanovuje, že zmluvné strany posilňujú a rozširujú spoluprácu v rámci činností Únie, okrem iného v oblasti informačných služieb, výskumu a technologického rozvoja. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Cieľom návrhu rozhodnutia Spoločného výboru EHP (pripojeného k návrhu rozhodnutia Rady) je zmeniť protokol 31 k Dohode o EHP o spolupráci v špecifických oblastiach mimo štyroch slobôd s cieľom rozšíriť spoluprácu zmluvných strán v oblasti informačných služieb, výskumu a technologického rozvoja. S cieľom rozšíriť spoluprácu zmluvných strán Dohody o EHP v tejto oblasti (s účinnosťou od 1. januára 2014) sa musí nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008[1] začleniť do Dohody o EHP prostredníctvom uvedenej zmeny. Je potrebné poznamenať, že Nórsko sa už zúčastňuje na činnostiach vyplývajúcich z nariadenia Európskeho parlamentu a Rady (ES) č. 683/2008[2] a finančne na ne prispieva prostredníctvom začlenenia uvedeného nariadenia do protokolu 31 k Dohode o EHP. Vzhľadom na hospodárske obmedzenia Islandu by mala byť jeho účasť v tejto oblasti dočasne pozastavená. Súvisiaca Dohoda o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom[3], ktorá bola podpísaná 22. septembra 2010, sa provizórne uplatňuje od 1. mája 2011. 3. PRÁVNE PRVKY NÁVRHU Podľa článku 1 ods. 3 nariadenia Rady (ES) č. 2894/94 o opatreniach na vykonávanie Dohody o EHP Rada na základe návrhu Komisie zaujme v mene Únie pozíciu k takýmto rozhodnutiam. Komisia predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti. Rozhodnutie Spoločného výboru EHP by malo tiež slúžiť ako dohoda strán v zmysle článku 1 ods. 8 protokolu 32 k Dohode o EHP s cieľom začať spoluprácu podľa nariadenia (EÚ) č. 1285/2013 od 1 januára 2014, a to aj v prípade, že toto rozhodnutie Spoločného výboru EHP je prijaté, alebo že splnenie ústavných požiadaviek na toto rozhodnutie Spoločného výboru EHP, ak existujú, je oznámené po 10. júli 2014. 2014/0244 (NLE) Návrh ROZHODNUTIE RADY o pozícii, ktorá sa má prijať v mene Európskej únie v Spoločnom výbore EHP, pokiaľ ide o zmenu protokolu 31 k Dohode o EHP o spolupráci v špecifických oblastiach mimo štyroch slobôd (Satelitná navigácia) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 172 v spojení s jej článkom 218 ods. 9, so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore[4], a najmä na jeho článok 1 ods. 3, so zreteľom na návrh Európskej komisie, keďže: (1) Dohoda o Európskom hospodárskom priestore[5] (ďalej len „Dohoda o EHP“) nadobudla platnosť 1. januára 1994. (2) V zmysle článku 98 Dohody o EHP sa na základe rozhodnutia Spoločného výboru EHP môže meniť, okrem iného, protokol 31 k tejto dohode (ďalej len „protokol 31“). (3) Protokol 31 obsahuje ustanovenia a opatrenia týkajúce sa spolupráce v špecifických oblastiach mimo štyroch slobôd. (4) Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 1285/2013[6]. (5) Je vhodné, aby sa účasť štátov EZVO na činnostiach vyplývajúcich z nariadenia (EÚ) č. 1285/2013 začala od 1. januára 2014, a to aj v prípade, že rozhodnutie Spoločného výboru EHP pripojené k tomuto rozhodnutiu je prijaté, alebo že splnenie ústavných požiadaviek na toto rozhodnutie Spoločného výboru EHP, ak existujú, je oznámené po 10. júli 2014. (6) Subjekty usídlené v štátoch EZVO by mali byť oprávnené zúčastňovať sa na činnostiach, ktoré sa začnú pred nadobudnutím platnosti rozhodnutia Spoločného výboru EHP pripojeného k tomuto rozhodnutiu. Náklady vynaložené na činnosti, ktorých vykonávanie sa začne po 1. januári 2014, sa môžu považovať za oprávnené za tých istých podmienok, aké platia v prípade nákladov vzniknutých subjektom usídleným v členských štátoch EÚ, a to za predpokladu, že rozhodnutie Spoločného výboru EHP nadobudne platnosť pred skončením príslušnej činnosti. (7) Protokol 31 by sa preto mal zodpovedajúcim spôsobom zmeniť. (8) Pozícia Únie v Spoločnom výbore EHP by preto mala vychádzať z pripojeného návrhu rozhodnutia, PRIJALA TOTO ROZHODNUTIE: Článok 1 Pozícia, ktorá sa má prijať v mene Európskej únie v rámci Spoločného výboru EHP k navrhovanej zmene protokolu 31 k Dohode o EHP o spolupráci v špecifických oblastiach mimo štyroch slobôd, vychádza z návrhu rozhodnutia Spoločného výboru EHP pripojeného k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 347, 20.12.2013, s. 1. [2] Ú. v. EÚ L 196, 24.7.2008, s. 1. [3] Ú. v. EÚ L 283, 29.10.2010, s. 12. [4] Ú. v. ES L 305, 30.11.1994, s. 6. [5] Ú. v. ES L 1, 3.1.1994, s. 3. [6] Nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008, Ú. v. EÚ L 347, 20.12.2013, s. 1. PRÍLOHA ROZHODNUTIE SPOLOČNÉHO VÝBORU EHP č. …/2014 z, ktorým sa mení protokol 31 k Dohode o EHP o spolupráci v špecifických oblastiach mimo štyroch slobôd SPOLOČNÝ VÝBOR EHP, so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98, keďže: (1) Nórsko sa zúčastňuje na činnostiach vyplývajúcich z nariadenia Európskeho parlamentu a Rady (ES) č. 683/2008[1] a finančne na ne prispieva prostredníctvom začlenenia uvedeného nariadenia do protokolu 31 k Dohode o EHP. (2) Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008[2]. (3) Je vhodné, aby sa účasť štátov EZVO na činnostiach vyplývajúcich z nariadenia (EÚ) č. 1285/2013 začala od 1. januára 2014, a to aj v prípade, že toto rozhodnutie je prijaté, alebo že splnenie ústavných požiadaviek na toto rozhodnutie, ak existujú, je oznámené po 10. júli 2014. (4) Subjekty usídlené v štátoch EZVO by mali byť oprávnené zúčastňovať sa na činnostiach, ktoré sa začnú pred nadobudnutím platnosti tohto rozhodnutia. Náklady vynaložené na činnosti, ktorých vykonávanie sa začne po 1. januári 2014, sa môžu považovať za oprávnené za tých istých podmienok, aké platia v prípade nákladov vzniknutých subjektom usídleným v členských štátoch EÚ, a to za predpokladu, že toto rozhodnutie nadobudne platnosť pred skončením príslušnej činnosti. (5) Dohoda o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom[3], ktorá bola podpísaná 22. septembra 2010, sa predbežne vykonáva od 1. mája 2011. (6) Protokol 31 k Dohode o EHP by sa mal preto zmeniť, aby sa umožnilo fungovanie tejto rozšírenej spolupráce od 1. januára 2014. Vzhľadom na hospodárske obmedzenia Islandu by však mala byť jeho účasť na programe dočasne pozastavená, PRIJAL TOTO ROZHODNUTIE: Článok 1 Za odsek 8a článku 1 protokolu 31 k Dohode o EHP sa vkladá tento text: „8aa. a) Štáty EZVO sa od 1. januára 2014 zúčastňujú na činnostiach, ktoré môžu vyplynúť z tohto právneho predpisu Únie: – 32013 R 1285: Nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008 (Ú. v. EÚ L 347, 20.12.2013, s. 1). b) Štáty EZVO finančne prispievajú na činnosti uvedené v písm. a) v súlade s článkom 82 ods. 1 písm. a) Protokolu 32 k dohode. c) Náklady na rozšírenie zemepisného pokrytia systému EGNOS na územia zúčastňujúcich sa štátov EZVO znášajú štáty EZVO ako súčasť finančného príspevku na činnosti uvedené v písm. a). Toto rozšírenie pokrytia je podmienené technickou uskutočniteľnosťou a nespôsobí odklad rozšírenia zemepisného pokrytia systému EGNOS na celé územie členských štátov EÚ, ktoré sa geograficky nachádzajú v Európe. d) Na úrovni projektu majú príslušné inštitúcie, podniky, organizácie a štátni príslušníci štátov EZVO práva uvedené v článku 81 písm. d) dohody. e) Náklady vynaložené na činnosti, ktorých vykonávanie sa začne po 1. januári 2014, sa môžu považovať za oprávnené od začatia činnosti podľa dohody o grante alebo príslušného rozhodnutia o pridelení grantu za predpokladu, že rozhodnutie Spoločného výboru EHP č. .../2014 z(o) ... nadobudne platnosť pred skončením príslušnej činnosti. f) Štáty EZVO sa zúčastňujú v plnom rozsahu, avšak bez hlasovacieho práva, na práci všetkých výborov Únie, ktoré pomáhajú Európskej komisii pri riadení, rozvoji a vykonávaní činností uvedených v písmene a). Účasť štátov EZVO vo výboroch Únie a v expertných skupinách, ktoré pomáhajú Európskej komisii najmä v otázkach bezpečnosti vo vzťahu k činnostiam uvedeným v písm. a), je upravená v rokovacom poriadku týchto výborov a skupín. g) Tento odsek sa nevzťahuje na Lichtenštajnsko. h) Pokiaľ ide o Island, uplatňovanie tohto odseku sa pozastavuje dovtedy, kým Spoločný výbor EHP nerozhodne inak.“ Článok 2 Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP*. Uplatňuje sa od 1. januára 2014. Článok 3 Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie. V Bruseli Za Spoločný výbor EHP predseda tajomníci Spoločného výboru EHP [1] Ú. v. EÚ L 196, 24.7.2008, s. 1. [2] Ú. v. EÚ L 347, 20.12.2013, s. 1. [3] Ú. v. EÚ L 283, 29.10.2010, s. 12. * [Ústavné požiadavky neboli oznámené.] [Ústavné požiadavky boli oznámené.]